Grootkop loop by Uber oor seksklagte | Netwerk24
Grootkop loop by Uber oor seksklagte
23 Oktober 2018 15:03
Nóg 'n grootkop het by Uber bedank.
Cameron Poetzscher, 'n grootkop by Uber, het bedank oor bewerings van seksuele wangedrag.
Hy was lank aan die hoof van korporatiewe transaksies by dié app-gebaseerde taxidiens.
Sy bedanking laat nog 'n leemte in Uber se finansiële afdeling in aanloop tot die maatskappy se beplande notering vroeg volgende jaar.
Poetzscher, wat voorheen by Goldman Sachs gewerk het, is voorheen op die vingers getik weens beweerde seksuele wangedrag. Hy het aan die Wall Street Journal erken hy het 'n oordeelsfout begaan en sy berou uitgespreek voordat hy Maandag bedank het.
Nelson Chai, wat onlangs as finansiële hoof van Uber aangestel is, neem Poetzscher se pligte oor terwyl die maatskappy na 'n permanente plaasvervanger soek.
Poetzscher het 'n sleutelrol gespeel in die onderhandelingsproses van 'n transaksie vroeër vanjaar tussen Uber en die beleggingsbank SoftBank wat sowat $9,3 miljard beloop het.
Uber het Chai in Augustus aangestel ter voorbereiding op sy notering.
Verskeie senior personeellede het in die laaste tyd by Uber bedank en die maatskappy skarrel om die poste weer gevul te kry. – Bloomberg